**Informatīvais ziņojums**

**„Par Eiropas Padomes Attīstības bankas kapitāla palielināšanu”**

 Eiropas Padomes Attīstības bankas (EPAB) Attīstības plāns 2010.-2014. gadam paredz bankas aktivitāšu stiprināšanu mazāk attīstītajās Centrāleiropas, Austrumeiropas, kā arī Dienvidaustrumu Eiropas dalībvalstīs, veltot šiem reģioniem 55% - 60% no kopējiem aizdevumiem minētajā laika posmā, lai nodrošinātu finanšu resursus projektu realizācijai krīzes novārdzinātajās ekonomikās, īpašu prioritāti piešķirot sociāli orientēto projektu finansēšanai.

Eiropas Padomes Attīstības banka (EPAB) ir apzinājusi trīs ilgtermiņa pamatproblēmas, kas ietekmēs visu Eiropu turpmākajos gados - iedzīvotāju novecošanās, palielinātās enerģijas izmaksas sakarā ar globālo sasilšanu un pieaugošā nepieciešamība finansēt vietējās pārvaldes/pašvaldības. Dalībvalstīm būs jāveic būtiski ieguldījumi mājokļu un veselības aprūpes infrastruktūras attīstībā, kas paredzēta vecāka gadagājuma cilvēkiem, kā arī jāpārvar pieaugošā enerģijas izmaksu tendence, ko virza palielināts enerģijas patēriņš jaunattīstības valstīs un fosilā kurināmā resursu izsmelšana. Energoefektivitātes uzlabošana ir veids, kā kompensēt izmaksu pieauguma ietekmi. Ņemot vērā šo jauno uzdevumu, EPAB paredz būtisku ieguldījumu daļu novirzīšanu ēku energoefektivitātes uzlabošanā dalībvalstīs.

EPAB plāno, ka aizdevumu izmaksu apjoms šajā attīstības plāna periodā 2010. - 2014. gadā palielināsies par 15%, salīdzinot ar iepriekšējā attīstības plāna periodu, t.i., projektu finansējums līdz 2014. gadam varētu pārsniegt EUR 9 miljardus (2005-2009. gadā EUR 8 miljardi). Plānots, ka aizdevumu pieaugums mērķa grupas valstīm turpināsies, palielinoties no EUR 5,7 miljardi līdz EUR 8,5 miljardi periodā 2010. – 2014. gads. Taču, tajā pašā laikā banka turpinās piedalīties arī to valstu projektu finansēšanā, kas neietilpst minētajā mērķa grupā. Finansēšanu šajās valstīs plānots mazināt no EUR 6,4 miljardiem līdz EUR 5,7 miljardiem līdz 2014. gadam.

Šo aktivitāšu stiprināšanas rezultātā tiek apdraudēts Bankas paaugstinātā riska aktīvu seguma rādītājs, kā arī sadarbības partneru kredītreitinga samazināšanās var šo rādītāju pasliktināt vēl vairāk, apdraudot Bankas AAA reitingu. Sekojot EPAB Administratīvās padomes ieteikumam (Rezolūcija 1532 (2011)), Pilnvarnieku valde 2011. gada 4. februārī ir apstiprinājusi Bankas sesto kapitāla palielināšanu (Rezolūcija 386 (2011)) par EUR 2,2 mljrd., ar EUR 1,953 mljrd. pieprasāmo daļu (*uncalled capital*) un EUR 246 milj. apmaksāto daļu (*paid–in capital/called capital*). Ja visas EPAB dalībvalstis piekritīs kapitāla pieaugumam, EPAB parakstītais kapitāls (*subscribed capital*) pieaugs no EUR 3,3 mljrd. līdz EUR 5,5 mljrd. (67% pieaugums). **Dalībvalstīm netiks prasītas tiešas iemaksas,** apmaksāto daļu palielināšanu sedzot no EPAB rezervēm EUR 246 milj. apmērā.

Latvijas Republikas kapitāla daļa EPAB ir EUR 7,688 milj. jeb 0,233% no kopējā parakstītā kapitāla *(subscribed capital)* apjoma. Pēc palielinātā kapitāla apstiprināšanas Latvijas Republikas saistības pret EPAB palielināsies par EUR 5,120 milj. latu ekvivalentā jeb LVL 3,598 milj. (pēc Latvijas Bankas kursa 2011.gada 6.jūnijā EUR/LVL: 0,7028), sasniedzot EUR 12,808 milj., tai skaitā **parakstītā kapitāla pieprasāmā daļa būs jāpalielina par EUR 4,547 milj.** latu ekvivalentā, jeb LVL 3,196 milj. (pēc Latvijas Bankas kursa 2011.gada 6.jūnijā EUR/LVL: 0,7028) un parakstītā kapitāla apmaksātā daļa – par EUR 0,573 milj. latu ekvivalentā jeb LVL 0,403 milj. (pēc Latvijas Bankas kursa 2011.gada 6.jūnijā EUR/LVL: 0,7028).

***Tabula1.* Latvijas kapitāla daļa EPAB, milj. EUR**

|  |  |  |  |
| --- | --- | --- | --- |
|  | Pirms kapitāla palielināšanas (esošā situācija) | Piedāvātais kapitāla palielinājums | Pēc kapitāla palielināšanas |
| Parakstītais kapitāls *(subscribed capital)* | 7,688 | 5,120 | 12,808 |
| Apmaksātā daļa *(paid-in-capital)* | 0,848 | 0,573 | 1,421 |
| Pieprasāmā daļa *(uncalled capital)* | 6,848 | 4,547 | 11,387 |

Rezolūcija 386 (2011) paredz kapitāla sestās palielināšanas stāšanos spēkā 2011. gada 31. decembrī, pie noteikuma, ja tiks parakstīts minimālais piedāvāto kapitāla daļu apjoms - 67%. Parakstīšanās periods tiks noslēgts 2012. gada 30. jūnijā.

Ja Latvija kā EPAB dalībvalsts piekritīs kapitāla palielināšanai, likumā *Par budžetu 2012. gadam* būs nepieciešams iekļaut tiesību normu, kas pilnvaro finanšu ministru palielināt LR saistības pret EPAB par EUR 4,547 milj. latu ekvivalentā jeb LVL 3,196 milj. (pēc Latvijas Bankas kursa 2011.gada 6.jūnijā EUR/LVL: 0,7028), kas atbilst parakstītā kapitāla pieprasāmo daļu vērtībai.

**Kapitāla palielināšanas rezultātā, pieaugot Latvijas Republikas parakstītajam kapitālam, valstij attiecīgi pieaugs arī iespējas aizņemties šajā bankā lielākus finanšu resursu apjomus. Valstij atgriežoties pie stabilas ekonomiskās attīstības, pieaugs nepieciešamība pēc papildus finanšu resursiem gan valsts, gan privātajā sektorā realizēto projektu finansēšanai.**

Jāatzīmē, ka reaģējot uz ekonomikas un finanšu krīzi arī citas starptautiskās finanšu institūcijas ir palielinājušas kapitālu laika periodā no 2009. - 2010. gads, *skat. Tabula 2.*

***Tabula2.* Kapitāla palielinājums starptautiskās institūcijas 2009.-2010.gadā**

|  |  |  |  |  |
| --- | --- | --- | --- | --- |
| **Institūcija** | **Lēmuma pieņemšanas un spēkā stāšanās laiks** | **Pieaugums, % no parakstītā kapitāla** | **Parakstītais kapitāls pēc palielinājuma *(subscribed capital),*****mljrd.** | **Apmaksātais kapitāls pēc palielinājuma *(paid-in/called capital),* mljrd.** |
| **Eiropas Investīciju banka** | 7.-tais **palielinājums**;Lēmums pieņemts: 11/12/2008Stājās spēkā: 01/04/2009 | +41% | EUR 232 | EUR 11,6 (5%) |
| **Āzijas Attīstības banka** | 5.-tais **palielinājums**;Lēmums pieņemts: 29/04/2009Stājās spēkā: 12/05/2009 | +200% | USD 165 | USD 8,3 (5%) |
| **Amerikas Attīstības banka** | 9.-tais **palielinājums**;Lēmums pieņemts: 22/03/2010Stājās spēkā: 21/07/2010 | +70% | USD 171 | USD 6 (3,5%) |
| **Pasaules Banka** | 4.-tais **palielinājums**;Lēmums pieņemts: 24/04/2010Stājās spēkā: 16/03/2011 | +45% | USD 276 | USD 16,6 (6%) |
| **Starptautiskā Finanšu korporācija** | izņēmuma **palielinājums**Lēmums pieņemts: 24/04/2010 | +8,3% | USD 2,7 | 100% |
| **Eiropas Rekonstrukcijas un Attīstības banka** | 2.-tais **palielinājums**;Lēmums pieņemts: 14/05/2010Stājās spēkā: 20/04/2011 | +50% | EUR 30 | EUR 6 (20%) |
| **Āfrikas Attīstības banka** | 6.-tais **palielinājums**;Lēmums pieņemts: 27/05/2010 | +200% | USD 99 | USD 6 (6%) |
| **Ziemeļu Investīciju banka** | 5.-tais **palielinājums**;Lēmums pieņemts: 28/06/2010Stājās spēkā: 16/02/2011 | +48% | EUR 6,1 | EUR 419 (6,8%) |
| **Eiropas Padomes Attīstības banka** | **6.-tais palielinājums;****Lēmums pieņemts: 04/02/2011****Stājas spēkā: 31/12/2011** | **+67%** | **EUR 5,5** | **EUR 616 (10,19%)** |

Finanšu ministrs A.Vilks

14.07.2011. 16:38

831

I.Vasaraudze

Tālr.67095545

Inta.Vasaraudze@fm.gov.lv